[{"text_idx": "#000001", "text": "Yn dilyn y Gynhadledd Fawr haf diwethaf, fe wnes i ddatganiad (12 Tachwedd) yn amlinellu rhai o\u2019r camau cychwynnol y byddem yn eu cymryd i ymateb i\u2019r heriau a nodwyd yn y Gynhadledd. Mae ein Strategaeth, Iaith fyw: iaith byw yn parhau i lywio\u2019r hyn yr ydym yn ei wneud ac mae rhai datblygiadau pwysig wedi cael eu gwneud. Mae\u2019r heriau rydym yn eu wynebu yn allweddol felly ni allwn laesu dwylo. Er y byddaf yn gwneud datganiad polisi llawn yn y gwanwyn, mae\u2019n amserol i roi diweddariad i Aelodau nawr."}, {"text_idx": "#000002", "text": "Cafodd y set gyntaf o safonau drafft o dan Fesur y Gymraeg (Cymru) 2011 eu cyhoeddi ar 6 Ionawr. Mae Comisiynydd y Gymraeg wedi cychwyn ymchwiliad i\u2019r Safonau gyda\u2019r cynghorau sir, awdurdodau\u2019r parciau cenedlaethol a Gweinidogion Cymru. Rydym ni yn y llywodraeth eisoes wedi dechrau ar y gwaith o adolygu ein trefniadau er mwyn cryfhau ein defnydd o\u2019r Gymraeg o fewn y sefydliad, ac rydym hefyd yn ystyried sut i fesur effaith penderfyniadau polisi ac ariannol ar y Gymraeg."}, {"text_idx": "#000003", "text": "Mae\u2019r rheoliadau penodi bellach yn eu lle ar gyfer Tribiwnlys y Gymraeg, ac rydym wedi dechrau ar y broses o benodi\u2019r Llywydd. Bydd y Tribiwnlys yn ei le erbyn diwedd y flwyddyn ac rwy\u2019n gweld hyn fel rhan arwyddocaol o\u2019r fframwaith sefydliadol sy\u2019n cwmpasu\u2019r iaith."}, {"text_idx": "#000004", "text": "Mae\u2019r maes addysg wedi chwarae rhan enfawr yn hyrwyddo\u2019r Gymraeg a chreu siaradwyr Cymraeg newydd. Mae\u2019n parhau i fod yn hanfodol i ddyfodol yr iaith. Mae Deddf Safonau a Threfniadaeth Ysgolion (Cymru) 2013 wedi rhoi Cynlluniau Strategol y Gymraeg mewn Addysg ar sail statudol ac mae\u2019r rheoliadau cysylltiedig bellach yn ei gwneud hi\u2019n ofynnol i awdurdodau lleol, o dan amgylchiadau penodol, fesur y galw am addysg cyfrwng Cymraeg. Yn gyfochrog a hyn, rydym wedi cychwyn ymgyrch i godi ymwybyddiaeth rhieni eu bod yn gallu dewis addysg cyfrwng Cymraeg i\u2019w plant ym mhob rhan o Gymru."}, {"text_idx": "#000005", "text": "Ym maes cynllunio, rydym wedi diwygio Nodyn Cyngor Technegol (TAN) 20, ac mae canllawiau\u2019n cael eu datblygu i gynorthwyo awdurdodau cynllunio i asesu\u2019r effaith ar y Gymraeg. Bydd y canllawiau\u2019n cael eu cyhoeddi yn y gwanwyn."}, {"text_idx": "#000006", "text": "Mae nifer o adolygiadau pwysig wedi cael eu cwblhau dros y misoedd diwethaf:"}, {"text_idx": "#000007", "text": "Cyhoeddwyd adroddiad o waith y Mentrau Iaith, y Cynlluniau Gweithredu Iaith a Chynllun Hybu\u2019r Gymraeg Aman Tawe wythnos diwethaf. Bydd Llywodraeth Cymru yn ymateb i\u2019r adroddiad hwn maes o law.\nYn ddiweddar rydym wedi neilltuo \u00a390,000 ychwanegol i\u2019r Eisteddfod Genedlaethol eleni er mwyn iddynt allu gweithredu rhai o argymhellion Grw\u0302p Gorchwyl a Gorffen yr Eisteddfod a gyhoeddodd ei adroddiad yn yr Hydref.\nRydym wedi derbyn argymhellion y grw\u0302p annibynnol a fu\u2019n adolygu\u2019r ddarpariaeth Cymraeg i Oedolion. Rydym eisoes wedi cychwyn ar y newidiadau.\nRydym wedi derbyn yr adroddiad ar Gymunedau Cymraeg, sydd a\u0302\u2019r nod o gynyddu nifer y cymunedau ble mae\u2019r Gymraeg yn brif iaith, ac rydym wrthi yn ystyried ein ymateb.\nMae Grw\u0302p annibynnol, o dan gadeiryddiaeth yr Athro Sioned Davies, wedi bod yn adolygu\u2019r ddarpariaeth Cymraeg Ail Iaith yng Nghyfnodau Allweddol 3 a 4. Bydd argymhellion yr adroddiad Un Iaith i Bawb, yn cael eu bwydo i\u2019r adolygiad ehangach o\u2019r cwricwlwm.\nBydd y Grw\u0302p Iaith ac Economi yn adrodd yn fuan."}, {"text_idx": "#000008", "text": "Bydd yr adroddiadau hyn i gyd yn ychwanegiadau pwysig i\u2019n casgliadau yn dilyn y Gynhadledd Fawr. Yn naturiol, rwy\u2019n credu mai gweithredu, ac nid geiriau, fydd yn arwain yr agenda yn ei blaen ond maen bwysig ein bod yn symud ymlaen gyda pholisi\u0308au sydd yn seiliedig ar ymchwil gadarn a dealltwriaeth glir o\u2019r heriau. Fel arall y mae posib y bydd gwaith yn mynd yn ei flaen sy\u2019n ddigyswllt ac yn seiliedig ar ddiffyg dealltwriaeth."}, {"text_idx": "#000009", "text": "Rwy\u2019n barod wedi nodi pwysigrwydd addysg. Darparwyd cymorth grant o tua \u00a3135 miliwn ers 2009 i gyflawni 17 prosiect mawr ar gyfer adeiladau ysgolion cyfrwng Cymraeg. Hefyd, drwy raglen ysgolion yr unfed ganrif ar hugain, byddwn yn anelu at gyflawni tua 25 prosiect mewn ysgolion cyfrwng Cymraeg dros y 5 i 6 mlynedd nesaf. Rydym hefyd wedi buddsoddi arian cyfalaf tuag at adeiladu bloc llety newydd yng ngwersyll yr Urdd yn Llangrannog."}, {"text_idx": "#000010", "text": "Gallaf gadarnhau heddiw grant o \u00a33.5m ar gyfer hyrwyddo\u2019r Gymraeg yn 2014-15. Bydd tri deg chwech o sefydliadau yn y sector wirfoddol yn elwa\u2019n uniongyrchol o dderbyn y grant hwn, manylion wedi ei atodi."}, {"text_idx": "#000011", "text": "Yr her o\u2019n blaenau yw hybu\u2019r defnydd o\u2019r Gymraeg a rhoi mwy o gyfleoedd i bobl ei defnyddio yn eu bywydau bob dydd ym mhob rhan o Gymru, ac mae popeth mae Llywodraeth Cymru yn ei wneud yn gweithio tuag at y nod hwn. Mae\u2019r her yn parhau i fod yn ddifrifol, ond mae gwaith da yn mynd yn ei flaen. Mae adroddiad diweddar arbenigwyr Cyngor Ewrop wedi nodi ymrwymiad Llywodraeth Cymru tuag at yr iaith, a bydd hyn yn parhau."}, {"text_idx": "#000012", "text": "Nid ni fel Llywodraeth Cymru yw\u2019r unig gorff sy\u2019n gallu dylanwadu ar ddyfodol y Gymraeg. Mae gan nifer o gyrff eraill ran i\u2019w chwarae, yn genedlaethol neu lleol, yn sefydliadau, ysgolion, cyflogwyr, teuluoedd ac unigolion. Mae\u2019r iaith yn rhan ohonom ac mae\u2019n perthyn i bawb. Mae ganddom ni i gyd ran i\u2019w chwarae wrth sicrhau ei dyfodol."}, {"text_idx": "#000013", "text": "Byddaf yn gwneud datganiad pellach yn y gwanwyn fydd yn amlinellu ein cynlluniau ar gyfer y dyfodol mewn mwy o fanylder."}, {"text_idx": "#000014", "text": "Grantiau ar gyfer Y Gymraeg 2014-15"}, {"text_idx": "#000015", "text": "Rhieni dros Addysg Gymraeg (RHAG) \u00a335,140"}, {"text_idx": "#000018", "text": "Menter Iaith Sir y Fflint \u00a372,043"}, {"text_idx": "#000027", "text": "Gellir darllen y safonau yma > Safonau"}, {"text_idx": "#000028", "text": "Bydd Comisiynydd y Gymraeg yn cynnal ymchwiliad rhwng 27Ionawr a 18 Ebrill i ddyfarnu pa sefyliad a pha safonau fydd yn gymwys iddynt."}, {"text_idx": "#000029", "text": "Yn dilyn cyhoeddi\u2019r Safonau newydd gan y Llywodraeth mae dyletswydd ar Comisiynydd y Gymraeg i wneud ymchwiliad i ddyfarnu a ddylai corff orfod cydymffurfio a\u0302 safonau a pha safonau ddylai fod yn benodol gymwys iddynt."}, {"text_idx": "#000031", "text": "Bydd yr Ymchwiliad yn rhoi cyfle i\u2019r awdurdodau ymateb i\u2019r Safonau a hefyd bydd Holiadur i\u2019r cyhoedd rhoi ei barn ar y Safonau ac fe fydd y Comisiynydd yn ystyried y Cynlluniau Iaith presennol a\u2019r adroddiadau monitro."}, {"text_idx": "#000032", "text": "Erbyn 30 Mai bydd y Comisiynydd yn paratoi adroddiad ar y Safonau all gynnwys argymhellion i\u2019w newid neu addasu ac yn nodi pa gyrff ddylai fod yn gweithredu pa safonau."}, {"text_idx": "#000033", "text": "Bydd y Llywodraeth yn ystyried adroddiad y Comisiynydd ac yn paratoi Rheoliadau i\u2019w gosod gerbron y Cynulliad fydd yn enwi pob awdurdod ac a ba Safonau y bydd angen iddo gydymffurfio."}, {"text_idx": "#000034", "text": "Disgwylir cwblhau y broses erbyn diwedd mis Tachwedd 2014."}, {"text_idx": "#000035", "text": "Bydd amserlen yn cael ei gyhoeddi ar gyfer yr un broses i gyrff eraill megis yr Awdurdodau Iechyd ayb."}, {"text_idx": "#000036", "text": "Bydd y Comisiynydd yn rhoi hysbyseb Statudol fod yr Ymchwiliad yn digwydd ar 27 Ionawr ac yn gwahodd y cyhoedd i ymateb drwy Holiadur ar-lein neu drwy e-bost."}, {"text_idx": "#000037", "text": "Dyfarnu grantiau i hyrwyddo technoleg a chyfryngau digidol Cymraeg"}, {"text_idx": "#000038", "text": "Cynllun gweithredu technoleg a\u2019r cyfryngau digidol cymraeg"}, {"text_idx": "#000039", "text": "Roedd y rhaglen grantiau\u2019n agored i geisiadau o\u2019r sector cyhoeddus, y sector preifat a\u2019r trydydd sector. Gofynnwyd i ymgeiswyr roi manylion am sut y byddai eu ceisiadau yn helpu i wireddu amcanion y Cynllun Gweithredu ar gyfer Technoleg a Chyfryngau Digidol Cymraeg. Dyfarnwyd grantiau 2013-14 i\u2019r prosiectau canlynol:"}, {"text_idx": "#000040", "text": "Bydd y prosiect hwn yn cryfhau\u2019r seilwaith technoleg Gymraeg presennol, drwy ddarparu modiwl newydd ar gyfer llais-i-destun. Bydd Uned Technolegau Iaith Canolfan Bedwyr, Prifysgol Bangor, yn gweithio ar gam nesaf y gwaith o ddatblygu technoleg adnabod llais yn y Gymraeg, drwy gael nifer mawr o bobl i gyfrannu at gronfa o leferydd Cymraeg. Yn strategol, mae mawr angen adnodd o\u2019r fath a allai olygu y bydd y Gymraeg yn cael ei chynnwys yn y gwaith o ddatblygu nwyddau seiliedig ar adnabod llais yn y dyfodol, megis meddalwedd swyddfa a nwyddau a weithredir drwy leferydd. Mae\u2019r prosiect hwn yn cael ei redeg ar y cyd ag S4C."}, {"text_idx": "#000044", "text": "Bydd Partneriaeth Penrhys yn cyflogi prentis, gyda chymorth cwmni ymgynghori sy\u2019n datblygu meddalwedd cenedlaethol, i greu dau ap newydd i blant dan 7 oed allu datblygu eu sgiliau iaith Gymraeg. Bydd yr apiau\u2019n addas i blant ysgolion cynradd cyfrwng Cymraeg eu defnyddio yn ystod gwersi yn yr ysgol a hefyd yn eu cartrefi os bydd eu rhieni\u2019n awyddus i ddefnyddio\u2019r Gymraeg i gyfathrebu a\u0302\u2019u plant. Bydd y prosiect yn cynnal gweithdai i ddysgu sgiliau rhaglennu a chodio i bobl ifanc dan 25, a hynny o dan ofal Clwb Codio\u2019r Rhondda. Bydd y prosiect yn cynyddu\u2019r deunydd sydd ar gael yn y Gymraeg a hefyd bydd yn cynnig hyfforddiant i bobl ifanc sydd a\u0302 diddordeb mewn codio apiau."}, {"text_idx": "#000048", "text": "Bydd yr Urdd yn creu ap (ynghyd a\u0302 gwefan berthnasol) a fydd yn caniata\u0301u i bobl ifanc rannu, adolygu a dod o hyd i wybodaeth am y digwyddiadau a gweithgareddau Cymraeg sy\u2019n digwydd yn eu cymunedau. Hefyd bydd yr ap yn annog pobl ifanc i drafod yn Gymraeg y profiadau y maen nhw wedi eu cael yng ngweithgareddau\u2019r Urdd, gan sicrhau bod mwy o Gymraeg i\u2019w gweld ar-lein. Mae Cynllun Gweithredu Llywodraeth Cymru ar gyfer Technoleg a Chyfryngau Digidol Cymraeg yn annog pobl ifanc 11-25 oed i ddefnyddio technoleg, a bydd yr ap hwn yn ddull o boblogeiddio\u2019n defnydd o\u2019r Gymraeg ar-lein."}, {"text_idx": "#000049", "text": "Bydd Nwdls Cyf yn darparu gwasanaeth ar y we a fydd yn coladu cynnwys Cymraeg Twitter mewn un lle, gan wneud y Gymraeg a\u2019r rheini sy\u2019n ei defnyddio yn fwy amlwg. Mae Twitter yn blatfform sy\u2019n dod yn fwyfwy pwysig ar gyfer trafod newyddion, diwylliant a chymdeithas mewn amser real. Bydd y wefan yn tynnu sylw at bynciau trendio, pynciau llosg, a hefyd dolenni at gynnwys Cymraeg sy\u2019n cael ei rannu drwy\u2019r platfform, gan annog pobl i ddefnyddio\u2019r Gymraeg ar-lein."}, {"text_idx": "#000050", "text": "Bydd y rhaglen grantiau ar gyfer 2014-15 yn agor ar gyfer ceisiadau yn y flwyddyn newydd. Bydd rhagor o fanylion, gan gynnwys gwybodaeth am sut i ymgeisio, i\u2019w gweld ar y dudalen ar gyfer grantiau hyrwyddo technoleg a chyfryngau digidol Cymraeg."}]